██ Eesti██ India
**India-Eesti suhted** on diplomaatilised, bilateraalsed ja ametlikud suhteid India ja Eesti vahel. Eestit esindab Indias Eesti suursaatkond New Delhis ja Eestis esindab Indiat suursaatkond Helsingis. Septembrist 2019 on Eesti suursaadik Indias Katrin Kivi ning India suursaadik Eestis on Helsingis resideeriv Raveesh Kumar.

Diplomaatilised suhted
----------------------

India tunnustas Eestit esmakordselt *de jure* 1921. aasta 22. septembril, kui Eesti soovis liituda Rahvasteliiduga. Tollane Briti India oli üks Rahvasteliidu asutajaliikmetest, kelle tunnustus tuli kaudselt läbi Rahvasteliidu. Kui Rahvasteliidus tuli teist korda arutlusele Balti riikide Rahvasteliitu lubamine, hääletas India selle poolt, tunnustades tollase tava järgi automaatselt ka ametlikult Eesti Vabariiki. Iseseisev India Vabariik tunnustas Eestit pärast riigi taasiseseisvumist 1991. aasta 9. septembril ning diplomaatilised suhted taastati sama aastal 2. detsembril Helsingis.

Eestit esindab Indias New Delhis asuv suursaatkond, mis avati 2013. aasta veebruaris. Lisaks saatkonnale esindavad Eestit Indias aukonsulid Mumbais (Sunil Khanna; konsulaarpiirkonnaks Maharashtra, Gujarati ja Goa osariik), Bangalores (Pravin Kumar Goenka; konsulaarpiirkonnaks Karnātaka osariik) ja Chennais (Kulandaivelu Gomathy Babu Sadacharam; konsulaarpiirkonnaks Tamil Nadu, Kerala, Andhra Pradeshi ja Telangana osariigid).

Esimene Eesti suursaadik Indias Merike Kokajev andis oma volikirja üle 27. veebruaril 2009. Tema resideeris Tallinnas. Aastatel 2010–2012 oli suursaadik Peep Jahilo. 2012. aasta veebruarist esindas Eestit Indias New Delhis ajutine asjur Margus Särglepp. Pärast saatkonna avamist 2013. aasta veebruaris oli esimene Eesti suursaadik New Delhis Viljar Lubi. Septembrist 2019 on Eesti suursaadik Indias Katrin Kivi.

Soomes oleval India suursaatkonnal Helsingis on kaasakrediteering ka Eesti Vabariiki ning sellele lisaks asub 1993. aastast Tallinnas India aukonsulaat. 2020. aasta detsembris otsustas India avada suursaatkonna ka Eestis, kuid saatkond pole veel avatud. Eesti praegune India suursaadik Raveesh Kumar resideerib Helsingis, ta andis oma volikirja president Kersti Kaljulaidile üle 9. veebruaril 2021.

Majanduslikud suhted
--------------------

Eesti kaubanduspartneritest oli India 2020. aastal 31. kohal (0,3 protsenti kaubavahetusest) Ekspordipartnerite seas oli India 29. kohal ja impordipartnerite seas 32. kohal. Indiasse eksporditi 2020. aastal Eestist peamiselt mehaanilisi masinaid ja elektriseadmeid (49,8% ekspordist), paberimassi ja selle tooteid (22%), puitu ja puittooteid (10,1%). Indiast imporditi samal ajal peamiselt mehaanilisi seadmeid ja elektriseadmeid (27,1% impordist), metalle ja metallitooteid (21,4%), keemiatööstuse ja sellega seotud tööstusharude tooteid (16,7%).

Kaubavahetus Indiaga (miljon eurot)| Aasta | Eksport | Import | Käive |
| --- | --- | --- | --- |
| 1995 | 0,2 | 2,5 | 2,7 |
| 1998 | 1,1 | 5,7 | 6,8 |
| 2000 | 2,0 | 8,5 | 10,5 |
| 2003 | 4,2 | 10,7 | 14,9 |
| 2005 | 12,9 | 6,7 | 19,6 |
| 2016 | 70,8 | 33,9 | 104,7 |
| 2017 | 57,7 | 32,8 | 90,5 |
| 2018 | 86,4 | 31,8 | 118,2 |
| 2019 | 54,2 | 45,6 | 99,8 |
| 2020 | 65,3 | 30,3 | 95,6 |

2020. aasta seisuga oli India otseinvesteeringuid Eestisse kokku 6,6 miljoni euro väärtuses, mis moodustas 0,02% Eestis välisinvesteeringute kogumahust. Viimastel aastatel on toimunud suur investeeringute tõus, 2019. aastal oli India investeeringud veel 57% väiksemad ning 2004. aastal oli otseinvesteeringuid 365 000 euro eest. Peamiselt investeeriti Indiast Eestisse info ja sidesse (43%) ning hulgi- ja jaekaubandusse (25%). Eesti otseinvesteeringute positsioon Indias on samal ajal ligi 2,8 miljonit eurot, mis moodustas 0,03% kõigist investeeringutest välismaal. Eestist Indiasse on investeeritud töötlevasse tööstusse, kinnisvarasse ning info ja sidesse.

Indialased moodustavad 4,5% kõigist Eesti e-residentidest. E-residentides indialasi oli 2021. aasta alguse seisuga kokku 3499, millega India oli e-residentide arvukuselt 8. riik. E-residentidest 584 on Eestis ettevõtte registreerinud. India osalusega äriühinguid oli Eestis 2020. aasta septembri seisuga registreeritud 441.

### Teenused

Teenuste väliskaubandus Indiaga oli 2019. aastal kõrgpunktis, kuid 2020. aastal langes märkimisväärselt. 2020. aasta teenuste ekspordi suuruseks Indiasse oli 7,8 mln eurot, moodustades 0,14% kogu teenuste ekspordist ja teenuste impordi suuruseks on 8,1 mln eurot, moodustades 0,15% kogu teenuste impordist.

Teenuste eksport ja import Indias (miljon eurot)|  | 2016 | 2017 | 2018 | 2019 | 2020 |
| --- | --- | --- | --- | --- | --- |
| **Eksport** | 9,9 | 10 | 8,4 | 14,6 | 7,8 |
| **Import** | 7,5 | 7,7 | 8,9 | 9,4 | 8,1 |

Kultuurisuhted
--------------

Esimene teadaolev eestlane Eberhard Eckhold jõudis Indiasse 17. sajandi lõpus. Esimene Indiat kirjeldav kirjalik teos ilmus 1818. aastal ajalehes "Pühhapäiwa Wahhe-luggemissed". Tartu Ülikoolis hakati sanskriti keelt õpetama 1837. aastal. 19. sajandil keskel kontakt kahe maa vahel sagenes, mil mitmed eestlased tegid misjonitööd Indias ja kirjutasid hiljem mitmeid artikleid ja teoseid India kohta.

Tänaseks on turism kahe riigi vahel saanud tavaliseks. Mobiilpositsioneerimise meetodil saadud andmetel tegid Eesti residendid Indiasse 2020. aastal 1558 tuhat (2018. aastal 3,9 tuhat, 2019. aastal 3,8 tuhat) külastust, millest suurem osa (93%) olid mitmepäevased. India residendid tegid Eestisse 2019. aastal üle 32 tuhande külastuse, mis on 2 korda rohkem kui 2018. aastal (ca 15,4 tuhat külastust). 2020. aastal piirdus külastuste arv 2 843 külastusega. Nii Eestist Indiasse kui ka Indiast Eestisse reisimiseks on vaja viisat. Eestis elab natuke alla 1200 India kodanikku.

### Haridus

Haridussidemete poolest on India üks saatjariikidest. 2020/2021. õppeaastal omandas Eestis haridust 257 India üliõpilast nii bakalaureuse-, magistri- kui doktoriõppes. India tasemeõppe tudengeid õpib Eestis enam kui 70 eri õppekaval ning seitsmes kõrgkoolis: Tallinna Tehnikaülikoolis, Tartu Ülikoolis, Tallinna Ülikoolis, Estonian Business Schoolis, Eesti Maaülikoolis, Eesti Kunstiakadeemias ja Eesti Ettevõtluskõrgkoolis Mainor. Enam kui veerand Eestis õppivatest India üliõpilastest õpivad doktorantuuris. Õppekavadest on India üliõpilaste seas kõige populaarsemad rahvusvaheline ärijuhtimine, mehhatroonika ning informatsiooni- ja kommunikatsioonitehnoloogiad (küberkaitse, tarkvaraarendus). India on jaganud stipendiume ja pakkunud alates 2005. aastast 25–45aastastele Eesti kodanikele võimalust osaleda Indias täienduskoolitustel ITEC (*The Indian Technical and Economic Cooperation*) programmi raames, mis pakub täienduskoolitust erinevates valdkondades (inglise keel, IKT, juhtimine, soouuringud, päikeseenergia).

### Kirjandus

2012. aastal toimus New Delhi raamatumessi raames "Kalevipoja" hindikeelse tõlke "Kalevputra" esitlus. Samal aastal esitleti "Kalevputrat" India presidendile. 2012. aastal osalesid Bengaluru lasteteatrite festivalil Piip ja Tuut. Hindukeelses tõlkes on ilmunud Doris Kareva, Jaan Kaplinski ja Andres Ehini luuletused, Kareva tõlkeid esitleti 2017. aastal saatkonnas. Sellele lisaks on India teinud mitmeid kingitusi Eesti Humanitaarinstituudile, Rahvusraamatukogule ja Tartu Ülikooli Orientalistika Keskusele, kinkides India ajalugu ja kultuuri tutvustavaid raamatuid.

### Filmid

Eesti filmid on osalenud mitmel Indias korraldatud filmifestivalidel. Eesti osales 2011. aastal esimest korda Indias Euroopa Liidu kultuuripäevadel, näidati Heiki Ernitsa ja Janno Põldma filmi "Leiutajateküla Lotte". Pärast saatkonna avamist New Delhis alustati 2014. aastal katusekino projektiga. Selle raames näidati kolme hooaja jooksul saatkonna katusel mitut Eesti filmi. 2018. aastal osales Guwahati rahvusvahelisel filmifestivalil Katrin ja Andres Maimiku "Minu näoga onu". Samal aastal osales New Delhis Põhja-Balti filmifestivalil Margus Paju "Supilinna salaselts". 2020. aastal osales virtuaalsel Euroopa Liidu filmifestivalil Indias Moonika Siimetsa "Seltsimees laps". India filmiloojad on teinud koostööd Eesti produktsiooniettevõtetega. Samuti on India filmid osalenud Pimedate Ööde Filmifestivalil.

### Muusika

Eestis on juba traditsiooniks kujunenud Peeter Vähi organiseeritud idamuusika festival Orient, kus on korduvalt kõlanud India muusika. Samuti on India muusikat ja tantsu Eestis tutvustanud Jazzkaar. India muusikud on esinenud ka Tallinn Music Weekil. Detsembris 2017 esines New Delhis Eesti ansambel Naad Võim. 2018. aastal käis Indias tuuril ansambel Bombillaz. 2019. aasta veebruaris esinesid New Delhis džässmuusik Susanna Aleksandra ja pianist Holger Marjamaa.

Ametlikud külaskäigud
---------------------

Välisministrid Sushma Swaraj ja Marina Kaljurand 70. ÜRO Peaassambleel 2015. aasta septembris*Eestist Indiasse*:

* Oktoober 1993 – välisminister Trivimi Velliste
* Veebruar 1999 – presidendi Lennart Meri riigivisiit
* November 2008 – välisminister Urmas Paet
* aprill-mai 2010 – Riigikogu esimees Ene Ergma
* September 2012 – India konsultatsioonifirma Unica Solutions võõrustas Eesti haridusministri Jaak Aaviksoo ja kolme Eesti suurima ülikooli delegatsiooni Indias ning korraldas Hilton Mumbais Eesti hariduse avatud uste päeva.
* veebruar 2013 – välisminister Urmas Paet
* oktoober 2013 – haridusminister Jaak Aaviksoo
* detsember 2013 – justiitsminister Hanno Pevkur
* veebruar 2014 – majandus- ja kommunikatsiooniminister Juhan Parts
* märts 2018 – ettevõtlus- ja infotehnoloogiaminister Urve Palo
* jaanuar 2020 – välisminister Urmas Reinsalu
* Veebruar 2020 – Riigikogu Eesti-India sõprusrühma delegatsioon

*Indiast Eestisse*:

* Juuni 1993 – India välisministeeriumi delegatsiooni külastus
* August 1995 – India välisasjade riigiminister Salman Khrushid
* November 2003 – India välisasjade riigiminister Digvijay Singh
* September 2009 – Joint Secretary e-valitsuse küsimustes Manoj Kumar Bhasti
* Märts 2011 – välisasjade riigiminister Preneet Kaur
* September 2011 – infotehnoloogia- ja haridusminister Kapil Sibal ja rasketööstusminister Praful Patel
* Aprill 2013 – ettevõtlusminister Sachin Pilot
* Juuni 2013 – vedelkütuse ja maagaasi riigiminister Lakshmi Panabaka
* September 2013 – keskkonna riigiminister Jayanthi Natarajan
* September 2016 – justiits- ja IT-minister Ravi Shankar Prasad
* Mai 2017 – välisasjade riigiminister M. J. Akbar
* August 2019 – asepresident Venkaiah Naidu

Viited
------

1. ↑  Mart Kuldkepp (04.07.2021). "100 aastat tagasi jõudis Eesti Vabariik maailmapoliitikasse ja liitus Rahvasteliiduga". *Postimees*.
2. ↑  "Eesti Vabariigi tunnustamine teiste riikide poolt". *Meie Kodu*. 28.01.1971.
3. 1 2 3 4 5  "India - Estonia Bilateral Relations". *Embassy of India*. 30.04.2021. Vaadatud 03.10.2022.
4. ↑  "Eesti ja India suhted". *Eesti Suursaatkond New Delhi*. Vaadatud 03.10.2022.
5. 1 2  "Diplomaatiliste suhete ajalugu". *Eesti suursaatkond: New Delhi*. Vaadatud 03.10.2022.
6. ↑  "India Embassy in Estonia". *India eVisa*. Vaadatud 03.10.2022.
7. 1 2 3 4 5 6  "Estonia and India". *Eesti Vabariigi Välisministeerium*. 18.08.2006. Originaali arhiivikoopia seisuga 3.08.2007. Vaadatud 3.10.2022.
8. 1 2 3 4 5 6 7  "Eesti ja India majandussuhted". *Eesti suursaatkond New Delhi*. 12.03.2021. Vaadatud 03.10.2022.
9. ↑  "Viisa hinnad". *Embassy of India: Helsinki*. Vaadatud 03.10.2022.
10. ↑  Silvia Paluoja (05.09.2022). "India suursaadik vaimustus Kihnu laste pillimängust ja tantsudest". *Pärnu Postimees*.
11. ↑  "Eesti ja India suhted: haridus". *Eesti suursaatkond New Delhi*. Vaadatud 03.10.2022.
12. ↑  Rein Joamets (15.10.2013). "Eesti ja India vaheline kõrgharidus- ja teaduskoostöö saab uue hoo". *Eesti haridus- ja teadusministeerium*. Originaali arhiivikoopia seisuga 3.10.2022. Vaadatud 3.10.2022.
13. ↑  Silvia Paluoja (29.06.2017). "Indias saatsid pulmapeol pärnulannasid turvamehed". *Pärnu Postimees*.
14. 1 2 3  "Kultuurisuhted". *Eesti Suursaatkond New Delhi*. Vaadatud 03.10.2022.
15. ↑  "Estonian president visits India, agreement signed". Doordarshan. 5.02.1999. Vaadatud 13.07.2009. ...
16. ↑  "Estonia and India sign agreement on cooperation in science and technology". TASS. 6.02.1999. Vaadatud 13.07.2009. ...
17. ↑  "Estonia and India Consider Combating Pirates to Be Essential". Estonian Embassy in Sweden. Originaali arhiivikoopia seisuga 4.10.2011. Vaadatud 13.07.2009. Estonian Foreign Minister Urmas Paet, in India on an official visit, met with Indian Foreign Minister Pranab Muhkerjee and Minister of Science and Technology Shri Kapil Sibali.
18. 1 2 3 4 5 6 7 8 9  "Eesti ja India suhted: Visiidid". *Eesti suursaatkond: New Delhi*. Vaadatud 03.10.2022.
19. ↑  "Education Launch: Chapter Estonia". *Unica Solutions*. Vaadatud 03.10.2022.

Välislingid
-----------

* Eesti suursaatkond New Delhis
* India konsulaat Eestis
* India suursaatkond Helsingis
* Reisi Targalt: India